Document ID: /roh_data/filtered/fineweb-2-filterrobots_roh.jsonl.gz/18695

Tar ils migrants da tgira stoppian ins differenziar, declera Paul Schwendener, manader da l'Uffizi per industria, mastergn e lavur. I dettia migrants da tgira en il sectur da tgira medicinala u en il sectur da tgira da chasa - ergo chasarinas. Sin il sectur da la tgira medicinala na dettia il mument anc nagins migrants da tgira.
Spitex è sviluppada bain
I saja plitost chasarinas che sustegnian glieud veglia en lur mintgadi. E quellas na dastgan betg far tractaments medicinals sco dar sprizzas, midar faschas u mesirar la pressiun dal sang.
«Quai ha da far cun il fatg che nossa Spitex saja sviluppada fitg bain e surpiglia questas prestaziuns da sanadad.» Tge lavurs ch' ina tala chasarina dastga far u tge che vala sco tgira medicinala - quai è tenor Schwendener discutabel. «I dat qua ina zona grischa», conceda el. Trair en la persuna u gidar da sa lavar na sajan cleramain anc betg prestaziuns medicinalas.